Jesu koty amõ amõ we ngã jumu'e oho.
Ame'ẽ ke parise ta hendu.
Juã 'ar koty te we ngã ke Jesu mujahuk,
aja parise ta hendu tĩ.
Jesu riki ngã ke mujahuk ym.
Inamõ jumu'e ixo ame'ẽ ta riki mujahuk u'am,
ngã ke.
Parise ta hendu ame'ẽ ke Jesu ukwa rahã,
Jundéi ywy ngi a'e oho.
Ngariréi ywy pe a'e jywyr oho.
Amõ awa rape Samari ywy rupi ihon.
Ame'ẽ rupi Jesu oho ta me'ẽ te'e.
Samari ywy rupi a'e asa oho rahã,
amõ ok ta rehe a'e uhyk tate oho.
Her Sikar.
Ame'ẽ ok ta rake ma'e ywy kotete ihĩ,
Jakoma'e ywy ke.
Yman te ta'yr pe ame'ẽ ywy ke Jako me'ẽ.
Jose pe a'e me'ẽ.
A'ep ywykwar ihĩ.
Yman te Jako pykũi ame'ẽ ke.
Ame'ẽ rake Jesu wapyk.
A'e wata hũ,
a'erehe he'õ.
Warahy jandar tate rahã,
a'ep a'e wapyk uĩ.
[Ok ta pe jumu'eha ta oho.
A'eta mi'u ke jo'ok oho.
Pe,
Jesu jeje ihĩ rahã,]
amõ kũjã uhyk uwyr ehe.
Samari ywy pe har ke a'e.
Y rehe uwyr.
Pe,
Jesu pandu ipe:
—Y ihẽ pe emuwyr.
Ihẽ hyngwéi te ihẽ ke — aja kũjã pe.
—Mã!
Nde riki jundéu awa.
Ihẽ riki Samari ywy pe har.
Ma'ewã y nde erepandu ihẽ pe my?
— aja Jesu pe.
[Samari ywy pe har tama'e ita rekúi ra'yr ke jundéu awa ta pyhyk ym te.
A'erehe:
“Mãte we ame'ẽ te a'e my” aja kũjã ukwa.]
Jesu pandu:
—Ma'e ke nde pe Tupã me'ẽ tar katu.
Ame'ẽ ke nde erekwa rahã,
ihẽ pe y nde erepandu ta tipe.
“Y ihẽ pe emuwyr” aja nde pe ihẽ apandu.
Ihẽ rehe har nde erekwa rahã,
aja tĩ.
Ihẽ pe y nde riki nde erepandu ta tipe tĩ.
Ihẽ pe nde erepandu rahã,
y ke nde pe ihẽ ame'ẽ ta tipe.
Ame'ẽ y nde ke muxuwe katu ta tipe — aja ipe.
—Sa'e!
“Y nde ke muxuwe katu ta” aja nde erepandu.
Myja ame'ẽ ke ihẽ pe nde ereme'ẽ ta my?
Ko ywykwar riki typy hũ.
Y jo'okiha namõ nde erexo ym.
Jande ramũi riki kome'ẽ ywykwar ke jande pe mupyta.
Jako mupyta.
Yman kome'ẽ y ke a'e u'u ixo.
Ta'yr ta u'u tĩ.
Hymba ta u'u tĩ.
Jako riki mupyta jande pe.
“Y muxuwe katu ta” aja nde erepandu rahã,
Jako 'ar koty te we pyrãtãha nde my?
— aja kũjã pandu.
—Kome'ẽ y amõ u'u rahã,
jyngwéi ta tĩ.
Y ke ihẽ ame'ẽ.
Ame'ẽ ke amõ u'u rahã,
jyngwéi ym te ta.
Y ihẽ ame'ẽ ipe rahã,
ipy'a pe mundu aja saka.
Upa ym te ta.
Uhãha namõ ixo ta — aja kũjã pe.
(Awa uhãha rehe har Jesu pandu uĩ.
Ame'ẽ ke kũjã ukwa ym we rĩ.)
A'erehe a'e pandu:
—Sa'e!
Ihẽ ke y muxuwe katu,
ame'ẽ ke ihẽ pe emuwyr.
Aja rahã,
ihẽ hyngwéi ym te ta tĩ.
Se y ihẽ ajo'ok ym te ta ajur tĩ — aja Jesu pe.
—Nde sawa'e pe epukái eho.
Pe,
se ejywyr inamõ ejur tĩ — aja ipe.
—Anĩ.
Ihẽ sawa'e ym ihẽ — aja kũjã.
—“Ihẽ sawa'e ym” aja nde erepandu.
Ame'ẽ riki jetehar te ke.
Heta sawa'e nde erepyhyk.
Awa po wajar peteĩhar upa hetaha.
Apo ne namõ ixo ame'ẽ ke nde sawa'e ym.
Jetehar te ke nde erepandu ihẽ pe — aja kũjã pe.
(Kũjã ixoha rehe har Jesu mujekwa,
a'erehe) kũjã pandu:
—Sa'e!
Tupã je'ẽha pandu ame'ẽ ke nde.
Aja ihẽ akwa 'y.
(A'erehe ihẽ pe emujekwa.
Myp Tupã rehe ipy'a ke amõ moĩ moĩ katu my?)
Tupã rehe ihẽ ramũi ta ipy'a moĩ moĩ,
samari ywy pe har ta ke.
Peme'ẽ ywy'ã keruhũ 'ar pe a'eta moĩ moĩ.
Pehẽ anĩ.
Jundéu awa ta anĩ.
Jerusarẽ ok ta pe jõ Tupã rehe ipy'a ngã moĩ moĩ ta me'ẽ te'e,
aja jundéu awa ta pandu.
Myja me'ẽ katu te my?
— aja Jesu pe kũjã pandu.
Pe,
kũjã pe a'e pandu:
—Ko ihẽ apandu ame'ẽ jetehar te ke.
Ame'ẽ ke nde erekwa katu ta.
Peme'ẽ ywy'ã keruhũ 'ar pe jande pái keruhũ rehe ipy'a moĩ moĩ ym ta awa.
Ame'ẽ angaha ke rehe uhyk tate.
Jerusarẽ ok ta pe aja tĩ.
Jande pái keruhũ rehe ipy'a moĩ moĩ ym ta awa a'ep tĩ.
Ame'ẽ angaha ke rehe uhyk tate tĩ.
Tupã rehe ipy'a ke samari ywy pe har ta moĩ moĩ tipe.
Ehe har a'eta ukwa ym.
Ipy'a jundéu awa ta moĩ moĩ ehe tĩ.
Ehe har a'eta ukwa katu.
Jundéu awa ta ngi har ngãma'e muhãha uwyr ta.
A'erehe Tupã rehe har a'eta ukwa.
Jande pái keruhũ rehe ipy'a amõ moĩ moĩ katu te ta.
Ame'ẽ angaha ke rehe uhyk tate.
Jete.
Uhyk apo 'y.
Tupã rehe har jetehar te ke Tupã'ã mujekwa.
A'e riki amõ py'a rehe ihĩ katu.
A'erehe amõ ixo,
a'ep jande pái keruhũ rehe ipy'a ke moĩ moĩ katu.
(Aja rahã,
henda nixói,
ame'ẽja saka.
Amõ ixo,
a'ep ipy'a ke a'e moĩ moĩ katu ehe.)
Tupã riki I'ã te'e a'e.
A'erehe jande pái keruhũ rehe ipy'a ke amõ moĩ moĩ tar katu rahã,
Tupã'ã je'ẽha rupi uhem ta me'ẽ te'e.
Ame'ẽ ta riki jande pái keruhũ rehe ipy'a moĩ moĩ katu — aja Jesu pandu.
Kũjã pandu ipe:
—Kirisutu uwyr ta,
aja ihẽ akwa.
(Kapitã keruhũ aja Tupã mu'am ame'ẽ ke a'e.)
A'e uwyr rahã,
upa katu te ma'e ke jande ke a'e mu'e ta — aja Jesu pe.
A'e pandu:
—Ko ihẽ aĩ.
Kirisutu ihẽ.
Kapitã keruhũ aja Tupã mu'am ame'ẽ ke ihẽ — aja kũjã pe.
Arahã jumu'eha ta jywyr uwyr.
Kũjã namõ Jesu pandu pandu uĩ.
Ame'ẽ ke rehe a'eta usak rahã:
“Mã!”
aja.
Anĩ.
“Ma'e ke rehe har nde erepandu inamõ my?”
aja Jesu pe a'eta pandu ym.
“Ma'erehe nde erepandu inamõ my?”
aja a'eta pandu ym ipe tĩ.
(Jundéu awa tama'e mu'eha rahã,
kũjã namõ pandu ym te awa,
a'erehe:
“Mã!”
aja ukwa.)
Pe,
kamuxĩ ra'yr ke kũjã hijar oho.
Ok ta pe a'e jywyr oho.
A'ep pe har ta pe a'e pandu:
—Sawa'e rehe pesak peho.
Upa katu te ihẽ ama'ema'e ame'ẽ ke a'e mujekwa ihẽ pe.
Kirisutu a'e my,
kapitã keruhũ aja Tupã mu'am ame'ẽ ke a'e — aja kũjã pandu.
A'erehe ok ta pe har ta uhem oho.
Jesu koty a'eta oho.
Kũjã oho rahã,
Jesu pe jumu'eha ta pandu pandu u'am:
—Sawa'e!
Ko jande mi'u.
E'urahã!
— aja pandu hũ tipe.
A'e pandu:
—A'ewan ihẽ pe.
Ma'e a'u ame'ẽ ke namõ ko ihẽ axo.
Ame'ẽ ke pekwa ym pehẽ — aja jumu'eha ta pe.
Pe,
jumu'eha ta pandu pandu a'eta jupe:
—Imi'u ke amõ ta werur ipe nahã my?
— aja a'eta pandu pandu a'eta jupe naĩ.
Jesu pandu:
—Tupã ihẽ ke muwyr.
A'e putar ame'ẽ ke ihẽ ama'ema'e rahã,
ame'ẽ riki ihẽ mi'u aja saka tĩ.
Imi'u namõ amõ ixo rahã,
hury katu a'e.
Aja ihẽ tĩ.
Ihẽ rury katu tĩ.
Ma'e parakyha ke ihẽ pe a'e me'ẽ tĩ.
Ame'ẽ ke ihẽ amumba ta axo.
A'erehe ihẽ rury katu axo.
—Pehẽ pepandu:
“Amõ tumeme jahy kanim rahã,
ahúi aja me'ẽ ke itawa ta.
Amõ mondok ta” aja.
Pe,
ihẽ apandu pehẽ pe.
Pesarahã!
Itawa apo 'y.
Mondokiha angaha rehe uhyk apo 'y.
(Aja rahã,
ihẽ rehe a'ep pe har ta jurujar tar katu.)
Ahúi aja me'ẽ mondokiha pe ijar muhepy.
Pe,
mondokiha matyr.
(Aja matyriha aja apo tĩ.
Ihẽ rehe peme'ẽ ta jurujar katu ta.)
Aja rahã,
ame'ẽ ta ke Tupã muhã katu ta.
Matyr rahã,
ma'e ra'ĩ jytym ame'ẽ ta hury katu.
Matyr ame'ẽ ta hury katu tĩ.
Johu hury katu.
(Aja apo tĩ.
Ajytym aja Tupã je'ẽha ke ihẽ apandu.
Pe,
matyr aja ihẽ rehe jurujar katu ta.
Johu hury katu ta tĩ.)
Aja amõ panduha riki jete.
Kuja:
“Ma'eywa ke amõ jytym oho.
Pe,
tyarõ rahã,
ame'ẽ ke amõ riki mondok oho” aja panduha ihĩ.
—Amõ kupixa pe peparaky ym.
Amõ ta paraky.
Ame'ẽ pe pehẽ ke ihẽ amondo.
A'ep ma'e ke pematyr ta.
Pe,
pehẽ rury katu ta.
(Aja apo tĩ.
Amõ rekoha pe amõ ta Tupã je'ẽha pandu.
A'ep pehẽ ke ihẽ amondo.
Pe,
a'ep pe har ta ihẽ rehe jurujar katu.
Pematyr,
ame'ẽja saka) — aja Jesu pandu.
Ok ta pe samari ywy pe har ta ixo.
A'eta pe kũjã pandu:
“Upa katu te ihẽ ama'ema'e ame'ẽ ke a'e mujekwa” aja Jesu rehe har kũjã pandu.
A'erehe heta ame'ẽ ok ta pe har ta jurujar katu ehe tĩ,
Jesu rehe.
Pe,
Jesu rehe samari ywy pe har ta uhyk uwyr rahã,
a'eta pandu ipe:
—Jande namõ epyta we rĩ — aja pandu hũ.
A'erehe a'ep mokõi Jesu ukwer.
Jesu mu'e.
A'erehe amõ we hũ a'ep pe har ta jurujar katu ehe.
Pe,
kũjã pe a'eta pandu:
—Ehe har jande pe nde erepandu,
a'erehe jajurujar katu ehe apo tĩ.
Ame'ẽ jõ ym.
A'e pandu ame'ẽ ke rehe jande atu jahendu.
A'e riki kome'ẽ ywy keruhũ pe har ta ke a'e muhã katu ta.
Aja jakwa katu.
A'erehe jajurujar katu ehe tĩ — aja a'ep pe har ta pandu.